section_heading: Definicija
paragraph_text: Išijas je naziv za bol koja počinje u leđima i širi se duž noge, a prisutni su i trnjenje, slabost u mišićima ili nedostatak bilo kakvog osjećaja u nekom dijelu noge. Išijas nije bolest, već je stanje ili skup simptoma. Kad osoba pati od išijasa tada osjeća sijevajuću bol koja ide od donjeg dijela leđa kroz stražnjicu prema bedru, a kroz potkoljenicu se može proširiti u stopalo. Bol može biti nesnosna i trajati mjesecima, a često onemogućava ikakvo kretanje.